For første gang nogensinde er en sag om bæveres skader på privat ejendom for retten.

Skal staten betale for skader på naturen, som bævere har lavet på en privat grund i Vestjylland?

Det skal den ikke, lyder afgørelsen i byretten i Holstebro fredag.

Det er den jyske lodsejer Find Andersen-Fruendahl, der har sagsøgt staten. Han hævder, at bæverne har ødelagt planter, fældet træer og fyldt flere søer med grene på hans grund i Klosterheden – og dermed lavet skader for op mod 300.000 kroner.

Det er statens skyld, og derfor skal staten betale, har han tidligere argumenteret for. Den sag tabte han dog i dag. I stedet skal Find Andersen-Fruendahl betale sagsomkostningerne og 30.000 kroner til Miljøstyrelsen.

Det var Naturstyrelsen, der i 1999 satte 18 bævere ud i Flynder Å ved Klosterheden Plantage mellem Lemvig og Holstebro. Gennem årene har gnaverne formeret sig, og tidligere i 2017 blev der talt hele 202 bævere i det vestjyske.

Find Andersen-Fruedahls grund har flere skader efter bæverne. Foto: TV MIDTVEST

- Allerede i 2002-2003 begyndte bæverne at fælde mine træer. Myndighederne har reelt set nationaliseret min jord, og det er jeg sur over, sagde Find Andersen-Fruendahl til TV 2 i oktober.

Gnavere i Vestjylland og Nordsjælland

Jagt havde nærmest udryddet bæverne i begyndelsen af 1900-tallet, men for otte år siden valgte Naturstyrelsen at slippe gnaverne fri i den danske natur for at skabe en mere rig natur og mere liv i vandløb, hvor de lever og bygger dæmninger.

På Aarhus Universitet har forskere blandt andet fastslået, at bæverne har forbedret forholdene for en række insekt-, padde-, vandfugle- og fiskearter.

I 2009 satte man 23 bævere ud omkring Arresø og i Pøleåen, og bæverne lever derfor i dag både i Vestjylland og Nordsjælland.

En sag mod staten, som handler om bævere, der er blevet sat fri af staten, begyndte mandag. Video: Ida Zander Jensen

Historisk afgørelse

Det er første gang nogensinde, at en sag om såkaldte genudsatte dyrs skader på privat ejendom er for retten.

Sagen er principiel og vil danne fundament for fremtidige sager af samme type. Derfor bliver den også afgjort af hele tre dommere i byretten – i stedet for én, som tilfældet er normalt.

Havde staten tabt sagen, ville andre lodsejere få mulighed for at søge erstatning for skader påført af genudsatte dyr såsom bævere.